
мен салалары

Сабақтың жоспары:

1. Қазақ диалектологиясының зерттеу нысаны мен салалары 
2. Қазақ диалектологиясының қалыптасуы.
3. Диалект және говор туралы түсінік.


Негізгі тірек ұғымдар:  диалектология, говор, сөйлеу, халықтық тіл, ұлттық тіл, жергілікті тармақтар, диалектілік ерекшелік, сипаттама диалектология, тарихи диалектология, туыста тілдер, түркі тілдер, фонетика, лексика, грамматика.
Жоспардың бірінші сұрағына жауап: Диалектология – тiл бiлiмiнiң диалектiлерi мен говорларды зерттейтiн бiр саласы. Диалектология грек тiлiнен алынған болып «диалектос» - сөйлеу, говор, «логос» - iлiм деген мағынаны бередi. Диалектологияның мiндетi – жергiлiктi тiл ерекшелiктерiн тексеру. Қазақ диалектологиясы қазақ тiлiндегi говорлар мен диалектiлердi зерттейдi. Диалект, говор деп халықтық я ұлттық тiлдiң өзiндiк ерекшелiктерi бар жергiлiктi тармақтарын, бөлiктерiн айтамыз. Ол жалпы тiлге тән ортақ белгiлерден өзгеше ерекшелiктердi қамтиды. 
Диалект деген термин тiлде жалпыхалықтық сипат алмаған, белгiлi бiр жерде ғана қолданылатын ерекшелiктердiң жиынтығын, өзiне ғана тән тiлдiк ерекшелiктерi бар жекелеген аймақ, территорияны бiлдiредi. Бұл мағынада диалект халық не ұлт тiлiнiң құрамды бөлiгi болып табылады. 
Говор – жергiлiктi диалектiлердiң шағын аймақты қамтитын бөлiгi. Мәселен, Қазақстан жағдайында диалект екi-үш облыс көлемiндегi жердi қамтыса, говор – бiр облыс немесе екi-үш аудан көлемiндегi жердi ғана қамтуы мүмкiн. Оның қанша аймаққа таралуы говорлардың қалыптасу тарихына, ондағы нақты жағдайларға байланысты. Негiзгi тiлдiк белгiлерi бiрыңғай говорлар ғана диалект ұғымын тудырады. Бiр диалектiнiң iшiне оның басқа диалектiлерден айырмасын көрсететiн негiзгi ерекшелiктерiн және өздерiне ғана тән неғұрлым ұсақ ерекшелiктерiн сақтай отырып, бiрнеше говор енуi мүмкiн. Жергiлiктi ерекшелiктердiң таралу шегiне қарай кейбiр тiлдерде говорлар подговорға бөлiнедi. Негiзгi диалектiлiк ерекшелiктерi бiрыңғай болып келген говорлардың жиынтығы наречие деп те аталады. 
Жоғарыда аталған диалект, говор, наречие деген терминдер бiрiне-бiрi оншалықты алыс кеткен ұғымдар емес. Бәрiне де жергiлiктi тiл ерекшелiктерi негiз болады. 
Белгiлi бiр халыққа, бiр ұлтқа жаппай түсiнiктi әдеби тiл нормасынан өзгеше ерекшелiктерi болса ғана диалект бола алады. Әдеби тiлдегi жалпыға бiрдей сөз, яғни зат атауы диалектiде басқаша аталуы мүмкiн. Мысалы, әдеби тiлдегi зардабы, салдары деудiң орнына жергiлiктi тiлде зарпы, табалдырық - тебелдiрiк, шұлғау – байтаба болып айтылады. Тiптi әдеби тiлдегi кейбiр сөздердiң жергiлiктi халық тiлiнде әлденеше варианты кездеседi: сiрiңке – кеуiрт, күкiрт, шырпы, шағар, ши, оттық, шақпақ т.б. Бұл сияқты лексикалық өзгешелiктер жеке сөздердiң мағыналарында да кездеседi. Әдеби тiлде де, диалектiде де кейде сөздердiң айтылуы бiрдей болады да, мағыналары әр түрлi болып келедi. Мысалы; көрiм деген сөз бiр жерде жақсы деген мағынада, бiр жерде жаман деген мағынада қолданылады.
Диалектiлiк, говорлық ерекшелiктер сөздердiң дыбысталуында да кездеседi, мысалы, е мен i (ерегес – ерегiс), а мен ә (қайтып –кәйтiп) т.б. дыбыстар алмасып айтылады. Сол сияқты, грамматикалық құрылыста да кездеседi. Мысалы: көмектес септiк жалғауы –мен, -мынан, -ман түрiнде жiктеу есiмдiгi I жағының көпше түрi iлiк жалғауы қосылғанда бiздiң түрiнде айтылады. Осындай ерекшелiктер сөз тiркестерде де жиi кездеседi. Мысалы: кепiлде жүру – аяқ үстiнде жүру, күдер үзу – бас кешу, уайым жеу – пұшайман жеу т.б. түрiнде айтылады.
Жергiлiктi халық тiлiнде кейде бiр сөздiң қатысуымен жасалған сөздер мен сөз тiркестерi кездеседi. Мысалы, тас сөзiмен байланысты: тас құман (шәйнек), тас өкпе (ешкiнiң өкпе ауруы), тас құдық (таяз құдық), тасқабақ (қабағы қатты асқабақ) т.б.
Жоспардың екінші сұрағына жауап: Диалектологияның қалыптасу тарихы этнографиямен тығыз байланысты. Өйткенi диалектiлер мен диалектiлiк ерекшелiктер этнографиялық белгiлермен ұштасады. Шынында, жергiлiктi халықтың әдет-ғұрып, тұрмыс-салтындағы заттар мен ұғымдардың атауы болып келетiн диалектизмдер аз емес. Осы тұрғыдан алғанда диалектiлiк ерекшелiктер аса маңызды этнографиялық белгi болып табылады. 
Диалектология тiл ғылымының бiр саласы болып қалыптасумен байланысты оның маңызы артып, зерттеу нысанының шеңберi кеңейе түстi. Зерттеу iсi халық тiлiндегi ерекшелiктердi жинаумен, анықтаумен тынбай, тiл тарихын жасауда да ойдағыдай роль атқарды. Зерттеу нысанының саралануына және сипатына қарай диалектология: сипаттама диалектология және тарихи диалектология болып екi салаға бөлiнедi. 
Сипаттама диалектологияның мiндетi – тiлдегi диалектiлер мен говорлардың дыбыстық грамматикалық және лексикалық құрылысын сипаттау, сол жайында жүйелi түсiнiк беру. Тарихи диалектологияның мiндетi – тiлдегi диалектiлер мен говорлардың, диалектiлiк ерекшелiктердiң пайда болу сырын, тарихын зерттеу. Мұның өзi халық я ұлт тiлдерiнiң ру тiлiнен тайпа тiлiне, тайпа тiлiнен халық тiлiне, халық тiлiнен ұлт тiлiне ауысып отырудағы даму жолдарын айқындауға мүмкiндiк бередi. Диалектологияның бұл екi саласы бiр-бiрiмен тығыз байланысты. Тiлдегi жергiлiктi ерекшелiктердi алдымен әбден анықтап, танып, түсiнiп алмайынша, көлемiн бiлмейiнше, тарихи диалектологияны жасау мүмкiн емес. 
Тiлдегi диалектiлер мен говорлар диалектология мәселелерiн шешу үшiн ғана зерттелмейдi. Диалектiлердi, ондағы тiл ерекшелiктерiн танып бiлудiң тiл тарихын зерттеуде, халық тiлiнiң  сөз байлығын меңгеруде теориялық та, практикалық та мәнi зор.
Жоспардың үшінші сұрағына жауап: Қазақ тiлiнiң халық тiлi, ұлт тiлi болып қалыптасу процесiн, әдеби тiлдiң даму заңдылықтарын жете түсiну үшiн, қазiргi тiлдегi жеке категориялардың тарихын зерттеу керек. Бұған қажеттi материалдар бұрынғы заманнан қалған тарихи жазба ескерткiштерде, көне нұсқаларда, туыстас түркi тiлдерiнде және осы күнгi халық тiлiнiң өзiнде, оның жергiлiктi диалектiлерi мен говорларында жатыр. Жалпы қазақ тiлiнiң, ондағы диалектiлер мен говорлардың даму жолы бiркелкi емес. Оған байланысты халық тiлiнiң жергiлiктi ерекшелiктерiнде қазiргi кезде әдеби тiлде жоқ, әлдеқашан жойылып кеткен көне тiлдiк белгiлер сақталып қалған. Олардың қазақ тiлiндегi көптеген категориялардың тарихына байланысты материал табуға болады. Бiр көңiл аударатын жай, осылардың денi түркi тiлдерiнiң көне ескерткiштерi мен нұсқаларындағы тiл құбылыстарымен үндесiп келедi. Мұның өзi тiл тарихын, оның тарихи фонетикасын, грамматикасын және лексикологиясын жасау жұмысын жеңiлдетедi.
Мәселен, кейбiр еңбектерде дыбысы, қазақ тiлiндегi в, ф, ц, щ дыбыстары сияқты, орыс тiлiнiң әсерiнен пайда болған деп түсiндiрiледi. Қазiргi әдеби тiл нормасы жағынан осылай болғанымен, қазақ тiлiнiң жалпы дыбыс жүйесi даму жағына көз жiберсек, ч дыбысы түркi тiлдерiнде, оның iшiнде қазақ тiлiнде бұрыннан бар. Тарихи жазба нұсқаларға қарағанда оның көне түркi тiлдерiнде кең тарағаны байқалады. V-VII ғасырлардағы Орхон-Енисей жазуларында – чур (титул – оғлан чур), чаб (даңқ), чығай (кедей), XI ғасырдағы М.Қашқаридiң сөздiгiнде чадан (шаян), чечек (шешек), черiг (шерiк), күч (күш), сол ХI ғасырдан қалған «Құтадғу бiлiг»те чiн (Қытай), чүн (шын) т.б. сөздердi кездестiремiз.
Ч дыбысы қазiргi көптеген түркi тiлдерiнде де (қырғыз, түркмен, өзбек, ұйғыр, әзербайжан т.б) жиi қолданылады. Ал қазақ тiлiне келсек, бұл дыбыс Маңғыстау түбегiнде және оңтүстiк-шығыс аудандардағы жергiлiктi халық тiлiнде кездеседi. Көбiнесе сөздiң басында, кейде сөз ортасында мұрын жолды сонор дыбыстардан соң қолданылып, әдеби тiлдегi ш дыбысы орнына айтылады: чикi, чана, чығу, енчi, қамчы, сонча, келгенче т.б. Әрине, қазiргi түркi тiлдерiнде, сол сияқты қазақ тiлiнiң жергiлiктi говорларында бұл дыбыстың қолданылу, айтылу дәрежесi бiрдей емес. Сөйтiп, ч  қазiргi әдеби тiлдегi ш дыбысымен қатар қолданылып, көне заманнан келе жатқан дыбыс екендiгiн көремiз.
Тiлдегi диалектiлiк ерекшелiктерде қазақ тiлiнде грамматикалық, лексикалық категориялардың даму, өзгеру жолын байқататын материалдар да сақталған. Мысалы, қазiргi тiлдiк норма бойынша кез келген етiстiктен өздiк етiс туа бермейдi. Өздiк етiс жасайтын белгiлi етiстiктер бар. Бiрақ осы заңдылық норма болып бiрден қалыптаспаған сияқты. Жергiлiктi говорларда кейде –ын жұрнағының қосылуымен басқа да етiстiктерден өздiк етiс жасалатыны байқалады. Мысалы, болыну, оқыну, қалыну, шығыну. Осыған ұқсас жағдайды қазақ тiлiндегi көсемшелердiң даму жайынан да көруге болады. Шығыс Қазақстан облысының кейбiр аудандарында, Таулы-Алтай автономиялық облысының Қосағаш ауданында көсемшенiң -ғалы, -гелi, -қалы, -келi  жұрнақтары -ғайы, -гейi, -қайы, -кейi түрiнде айтылады. 
Жергiлiктi говорларда септiк жалғауларының, әсiресе, көлемдiк, кеңiстiк ұғымға қатысты барыс, жатыс, шығыс септiктерiнiң толық сараланбай, бiрiнiң орнына бiрi айтылу фактiлерi кездеседi: Алматыға тұрамын (Алматыда тұрамын). т.б.
Жергiлiктi халық тiлiнде көне сөздерде де сақталып қалған. Олардың бiрсыпырасы ескi нұсқаларда кездеседi: бiтiг – жазба, қапы – есiк, айуан – кiре берiс, асық - артық.
Тiлдегi диалектiлiк ерекшелiктердi зерттеу арқылы қазақ тiлiнiң басқа түркi тiлдерiмен туыстығын көрсететiн тiлдiк нақты фактiлердiң көлемi кеңейедi. Оған мынадай мысалдар келтiруге болады: алажақ, бережақ, деңiз, дiзе, т.б.
Мектепте тiлден, әдебиеттен сабақ беретiн мұғалiмдер үшiн диалектологияны бiлудiң практикалық мәнi бар. Бiрiншi сыныптан бастап мектепте тәрбиеленетiнiне, оқу құралдарының әдеби тiл үлгiсiнде жазылатынына қарамастан, мектеп оқушыларының, қазiргi жастардың кейбiреулерiнiң тiлiнде жергiлiктi халық тiлi әсерiнен туған қарапайым сөздер, диалектизмдер, тiптi жаргондық сипаты бар элементтер де кездеседi. Сондай-ақ, шығарма, мазмұндама, диктант т.б. жазу жұмыстарындағы кейбiр қателер де жергiлiктi диалектiлердiң ықпалынан туады. Қызылорда облысы, Арал ауданы сульфат тресiндегi мектептiң 5-сынып оқушыларының жазу жұмыстарында көптеген сөздерде ө дыбысының орнына ү әрпiн жазған (мәңiреу – мүңiреу), ө мен ү, о мен ұ-ның алмасуы – батыс облыстарда кең тараған ерекшелiк. Егер мұғалiм жергiлiктi халық тiлiнде осындай ерекшелiк барын бiлмесе, жаңағыдай қатенiң туу себебiн еш уақытта таба алмайды, ол қателердi әдеттегi қателердiң бiрiндей санауы мүмкiн.
Диалектiлiк ерекшелiктердi зерттеу қазақ тiл сөздiктерiн, оның диалектологиялық картасын, атласын жасауға, тiл байлығын жинап пайдаға асыруға мүмкiндiк бередi. Қазiр халық шаруашылығының жеке салаларында әдеби тiлдi байыта түсетiн жергiлiктi кәсiби сөздер аз емес. Қазақ әдеби тiлiндегi өндiрiс-шаруашылық лексикасының әлi де қалыптасып болмаған процесс екенiн ескерсек, халық тiлi говорларын түбегейлi, жан-жақты зерттеу аса қажет екенi өзiнен-өзi түсiнiктi.

Тексеру сұрақтары:

1. Диалектологияның зерттейтiн объектiсi не?
2. Диалектологияның қандай зерттейтiн салалары бар? Әрқайсысына төмендегi кестенi толтырыып, анықтама берiңiздер:
3. Диалект пен говордың қандай айырмашылығы бар?
4. Жергiлiктi диалектiлердiң фонетикалық, лексикалық, грамматикалық ерекшелiктерi қандай?
5. Сөздiктердi пайдалана отырып, төмендегi мысалдардың әдеби тiлдегi баламасын көрсетiңiздер: айым, падашы, қақпа, елгезер, тегене, егерлеу, топқыш, кәтта, ашкөздену, жалақ.

3. Ражабов Н. Ўзбек шевашунослиги. Тошкент. 1996 й. 210 б.
4. Қалиев Қ. Қазақ говорларында сөз тудыру. Алматы. 1990 ж. 188 б.

